# Leinier Domínguez Pérez

Leinier Domínguez Pérez (nascut a l'Havana, el 23 de setembre de 1983, és un jugador d'escacs cubà, que té el títol de Gran Mestre des de 2001. Des de 2018 competeix internacionalment en representació dels Estats Units.
A la llista d'Elo de la FIDE del desembre de 2023, hi tenia un Elo de 2745 punts, cosa que en feia el jugador número 4 (en actiu) dels Estats Units, el 4t d'Amèrica, i l'11è millor jugador del rànquing mundial. El seu màxim Elo va ser de 2768 punts, a la llista de maig de 2014 (posició 10 al rànquing mundial).

## Resultats destacats en competició

El 2001 fou tercer al Campionat Panamericà celebrat a Cali (Colòmbia), amb 8/11, rere Alex Yermolinsky i Alexander Goldin. També el 2001, guanyà el XIII Memorial Carlos Torre a Mérida (Mèxic)
Domínguez ha estat quatre cops Campió de Cuba, els anys 2002, 2003, 2006, i 2012 i juntament amb el seu col·lega Lázaro Bruzón ha dominat els escacs cubans en la dècada dels 2000.
El 2002 guanyà la North Sea Cup a Esbjerg (ex aequo amb Lázaro Bruzón). En el Campionat del món de la FIDE de 2004 va arribar als quarts de final, on va perdre contra Teimur Radjàbov en el desempat.
El seu millor resultat en torneigs va ser el 2006, al Torneig Internacional Casino de Barcelona, on va puntuar-hi 8/9 i hi fou primer, per davant de Vasil Ivantxuk, amb una performance de 2932.
El 2008, va guanyar el torneig de la CPA, i també el 43è Memorial Capablanca. El mateix any va empatar al primer lloc amb Ievgueni Alekséiev (però va perdre el desempat) a Biel (amb 6½/10 punts), per davant de Magnus Carlsen.
El 8 de novembre de 2008 va guanyar el Campió del món de partides semiràpides celebrat a Almati, al Kazakhstan, amb 11½ punts sobre 15, per davant de Vasil Ivantxuk, Piotr Svídler, Aleksandr Grisxuk, i d'altres Grans Mestres d'elit. El 2009 va participar en el torneig d'elit M-Tel Masters, on tingué una actuació discreta, essent cinquè, amb 4/10 punts (el campió fou Aleksei Xírov).
Entre l'agost i el setembre de 2011 participà en la Copa del món de 2011, a Khanti-Mansisk, un torneig del cicle classificatori pel Campionat del món de 2013, i hi tingué una bona actuació; avançà fins a la quarta ronda, quan fou eliminat per Judit Polgár (3½-4½).
L'agost de 2013 participà en la Copa del Món de 2013, on tingué una actuació regular, i arribà a la tercera ronda, on fou eliminat per Maxime Vachier-Lagrave ½-1½.
L'octubre de 2015 fou quart del Campionat del món d'escacs actius amb 10½ punts de 15, els mateixos punts que Ian Nepómniasxi i Teimur Radjàbov, i a un punt del campió Magnus Carlsen.
El febrer de 2016, es proclamà campió de Cuba per cinquè cop després de derrotar a Yuniesky Quezada a la final.
El desembre de 2018, Domínguez va canviar de federació, i va deixar de representar Cuba internacionalment, per passar a representar la dels Estats Units.
El març de 2019 empatà amb Fabiano Caruana al segon-tercer lloc al Campionat dels Estats Units, amb una puntuació de 7½/11, mig punt per sota del guanyador, Hikaru Nakamura.
Durant el febrer i el març de 2022, Domínguez va jugar al Grand Prix de la FIDE de 2022. A la primera volta, va guanyar el seu grup amb un resultat de 4/6 i derrotar també Wesley So en un desempat a ràpides. En la tercera volta, va quedar tercer al Grup B amb un resultat de 3/6, i va quedar vuitè a la classificació amb nou punts.
L'abril de 2022 va participar en la Copa Amèrica. Va obtenir el 3r lloc al Campionat dels Estats Units de 2022.
L'octubre de 2023 fou segon al Campionat dels Estats Units de 2023, amb 6.5 punts, empatat amb Wesley So i Abhimanyu Mishra (el campió fou Fabiano Caruana). Domínguez va quedar 2n a la Sinquefield Cup de desembre de 2023, on havia participat en substitució de Ding Liren, qui va renunciar a la competició setmanes abans que comencés. Això li va permetre pujar el seu Elo fins a 2763 punts i entrar entre els 10 primers jugadors del món de la Llista Elo de la FIDE, en setena posició.

### Participació en olimpíades d'escacs

Domínguez ha participat, representant Cuba, en set Olimpíades d'escacs en els anys 2000 i 2012 (quatre cops com a 1r tauler), amb un resultat de (+30 =38 –8), per un 64,5% de la puntuació.

## Partides destacades

* Magnus Carlsen vs Leinier Dominguez, Biel 2008, defensa siciliana, Variant Najdorf, Atac Adams (B90), 1/2-1/2
* Alexander Onischuk vs Leinier Dominguez, Biel, 2008, Defensa Grunfeld, Variant hongaresa (D97), 0-1
* Evgeny Alekseev vs Leinier Dominguez, Biel 2008, defensa siciliana, Variant Najdorf, Variant Zagreb (B91), 0-1
* Leinier Dominguez vs Aleksandr Morozevitx, Corus 2009, defensa siciliana, Variant Najdorf, Atac anglès (B90), 1-0

## Notes i referències

* 1 2 3 4 5 6 «Nota biogràfica de Leinier Domínguez Pérez» (en anglès). Chessgames.com. [Consulta: 21 setembre 2010].
* ↑ «Canvis de Federació de jugadors el 2018». FIDE. [Consulta: 6 desembre 2019].
* ↑ «"Rànquing d'escaquistes per federació: Estats Units"» (en anglès). lloc web de la FIDE. [Consulta: 3 desembre 2023].
* ↑ Posició al rànquing mundial i evolució Elo de Leinier Domínguez Pérez «benoni.de» (en alemany). Arxivat de l'original el 2013-12-03. [Consulta: 9 setembre 2014].
* ↑ «Classificació i partides del I Torneig Continental, Cali 2001». Brasilbase.com. Arxivat de l'original el 25 d'agost 2011. [Consulta: 3 gener 2011].
* ↑ Crowther, Mark. «XIII Carlos Torre Memorial, 2001» (en anglès). The Week in Chess 372. Arxivat de l'original el 2012-03-05. [Consulta: 26 octubre 2011].
* ↑ «Historial del Campionat de Cuba» (en castellà). ajedrezdeataque.com. [Consulta: 6 desembre 2014].
* ↑ «North Sea Cup Esbjerg Denmark» (en anglès). [Consulta: 7 gener 2012].
* ↑ «Reportatge de la ronda 5 del Campionat del món de la FIDE de 2004, a Trípoli» (en anglès). thechessdrum.net, 24-06-2004. [Consulta: 21 setembre 2010].
* ↑ «Cròniques, per rondes, del Magistral Ciutat de Barcelona- Casino Barcelona 2006» (en castellà). tabladeflandes.com, 01-10-2006. Arxivat de l'original el 3 de març 2009. [Consulta: 21 setembre 2010].
* ↑ «Resultats i classificació final, del Magistral Ciutat de Barcelona- Casino Barcelona 2006» (en castellà). tabladeflandes.com, 01-10-2006. Arxivat de l'original el 16 de juliol 2011. [Consulta: 21 setembre 2010].
* ↑ «Dominguez Perez wins the 43rd Capablanca Memorial» (en anglès). - Chess News -. ChessBase.com, 22-05-2008. [Consulta: 21 setembre 2010].
* ↑ «Resultats, classificació final, i fotos, del Festival Internacional de Biel 2008» (en anglès). lloc web oficial, 2008. [Consulta: 21 setembre 2010].
* ↑ «Resultats i classificació final del IV Campionat del món de partides ràpides 2008» (en anglès). lloc web oficial, 2008. Arxivat de l'original el 19 de febrer 2011. [Consulta: 21 setembre 2010].
* ↑ «M-Tel Masters Tournament 2009 - Classificació final i partides» (en anglès). Chessgames.com, 2009. [Consulta: 27 abril 2011].
* ↑ FIDE has announced qualifiers for the World Cup 2011, Chessbase, 15 de juliol de 2011 (en anglès). Consultat el dia 25 de novembre de 2011 (anglès)
* ↑ «FIDE World Cup 2011» (en anglès). chess.com, 27-08-2011. [Consulta: 25 novembre 2011].
* ↑ «Resultats de la Copa del món de 2011» (en anglès). ugrasport.com. Arxivat de l'original el 2011-11-22. [Consulta: 25 novembre 2011].
* ↑ En aquest torneig els finalistes es classificaven pel Torneig de Candidats de 2014.
* ↑ «Emparellaments i resultats de la Copa del Món d'escacs de 2013» (en anglès). Lloc web oficial de la Copa del món 2013. Arxivat de l'original el 2013-12-21. [Consulta: 7 octubre 2013].
* ↑ «Campionat del món d'escacs ràpids 2015». [Consulta: 12 octubre 2015]. (anglès)
* ↑ «Final del Campeonato Nacional Absoluto de Ajedrez 2016». Arxivat de l'original el 2016-03-09. [Consulta: 8 març 2016]. (castellà)
* ↑ Transferències de jugadors el 2018. FIDE.
* 1 2 3 4 «Cubano Leinier Domínguez finaliza segundo en el Campeonato de Ajedrez de Estados Unidos». CiberCuba. [Consulta: 3 desembre 2023].
* ↑ Klein, Mike. «Nakamura Wins 5th U.S. Championship», 01-04-2019. [Consulta: 24 gener 2020].
* ↑ https://www.uschesschamps.com/2022-us-championships/pairings-results. Consultat octubre 19, 2022.
* ↑ https://www.chess.com/news/view/sinquefield-cup-2023-caruana-wins
* ↑ «Ajedrecista cubanoamericano Leinier Domínguez entre los 10 mejores del mundo». CiberCuba, 01-12-2023 [Consulta: 3 desembre 2023].
* ↑ La notació (+x -y =z) vol dir que el primer jugador va guanyar x partides, en va perdre y, i va fer taules en z.

## Enllaços externs

* Posicions crítiques de les seves partides a «wtharvey.com». [Consulta: 21 setembre 2010]. (anglès)
* Estimació Elo de Leinier Domínguez Pérez a «chessmetrics.com». [Consulta: 21 setembre 2010]. (anglès)